FI Euroopan unionin virallinen lehti CE 78/934

(2004/C 78 E/0989)

KIRJALLINEN KYSYMYS P-0147/04

esittäjä(t): Bart Staes (Verts/ALE) komissiolle

(20. tammikuuta 2004)

Aihe: Urheilijoiden käyttämien doping-aineiden torjunta

Komission puheenjohtaja Romano Prodi piti 21. heinäkuuta 1999 ensimmäisen puheensa vasta valitussa Euroopan parlamentissa. Prodi mainitsi kolme esimerkkiä asioista, joita hänen mielestään oli uudistettava. Kyseisiin asioihin kuului doping-aineiden käytön torjunta urheilumaailmassa. Prodin mukaan yhteisön tasolla oli kaikin mahdollisin keinoin pyrittävä löytämään ratkaisuja näihin rajatylittäviin ongelmiin.

Voiko komissio selvittää, mihin toimiin tällä politiikan alalla on ryhdytty ja mitä tuloksia on saavutettu?

Ovatko kansalliset ja alueelliset elimet saaneet aikaan todellista edistymistä tehdessään yhteistyötä dopingin torjumiseksi?

Tietääkö komissio, että ainakin Belgiassa rikollisjärjestöt, jotka ovat laajalti sekaantuneet karjan lihottamiseen käytettyjen kiellettyjen hormonien jakeluun, myyvät nyt doping-aineita sekä urheilun harrastajille että alan ammattilaisille? Onko komissio ryhtynyt toimiin asian suhteen?

Viviane Redingin komission puolesta antama vastaus

(20. helmikuuta 2004)

Arvoisa parlamentin jäsen viittaa komission puheenjohtajan Euroopan parlamentissa 21. heinäkuuta 1999 pitämään puheeseen, jossa mainittiin dopingin torjunta esimerkkinä unionin toimista, joiden tarkoituksena on lähentää unionia sen kansalaisiin.

Komissio ryhtyi välittömästi työhön toteuttaakseen konkreettisia dopingin vastaisia toimia. Se on paneutunut asiaan toimivaltansa rajoissa. On kuitenkin otettava huomioon, että EY:n perustamissopimuksessa ei määrätä nimenomaan urheilun alalla tapahtuvasta yhdenmukaistamisesta. Komissio on pyrkinyt lisäämään tietoisuutta, yhteistyötä ja koordinointia muun muassa perustamalla verkostoja ja rahoittamalla hankkeita. Komissio on jatkuvasti korostanut ennalta ehkäisevien toimien — tiedotuksen, koulutuksen ja tutkimuksen — merkitystä kurinpidollisten toimien sijaan. Kurinpidolliset toimet, jotka toisinaan ovat tarpeellisia, ovat yksin usein riittämättömiä.

Eettisiä kysymyksiä käsittelevä eurooppalainen työryhmä esitti komission pyynnöstä laaditun lausuntonsa urheiluun liittyvästä dopingista 11. marraskuuta 1999. Euroopan parlamentin hyväksymä yhteisön tukisuunnitelma hyväksyttiin vain vähän tämän jälkeen, 1. joulukuuta 1999. Tukisuunnitelman avulla rahoitettiin muun muassa 16 koehanketta ajanjaksolla 2000—2001 ja 16 koehanketta ajanjaksolla 2001—2002. Rahoitusta myönnettiin yhteensä 7 360212 euroa. Merkittävimmistä hankkeista mainittakoon esimerkkinä ensimmäinen kansainvälinen tutkimus, joka koskee dopingin käyttöä eurooppalaisilla kuntosaleilla. Tutkimus on julkaistu, ja se on herättänyt runsaasti vastakaikua. Edellä mainitut 16 ensimmäistä koehanketta arvioitiin ulkopuolisen tahon toimesta, ja tämä arviointi on toimitettu Euroopan parlamentille.

Komissio osallistui myös aktiivisesti Maailman antidopingtoimiston (World Anti-Doping Agency, WADA) perustamiseen. Toimiston perustamisvaiheessa komissio korosti erityisesti riippumattomuutta ja avoimuutta koskevia periaatteita. Yhteisön ja Maailman antidopingtoimiston hallintoa ja varainhoitoa koskevien sääntöjen keskinäisen yhteensopimattomuuden takia yhteisö ei kuitenkaan ole voinut osallistua toimiston toimintatalousarvion rahoitukseen. Yhteisö on sen sijaan tukenut 2 miljoonalla eurolla konkreettisten dopingin vastaisten hankkeiden toteuttamista. Näistä hankkeista mainittakoon esimerkkinä urheilijoiden antidopingpassin kehittäminen ja suuriin urheilutapahtumiin osallistuvien toimiston tarkkailijoiden kouluttaminen.

Dopingin vastaisessa yhteistyössä saavutetun edistymisen osalta voidaan todeta, että dopingin vastaiseen toimintaan osallistuvien tahojen yhteistyötä toteutetaan yhä enemmän hallitusten välisellä tasolla. Vaikka Maailman antidopingtoimisto perustettiinkin Lausannen konferenssin yhteydessä vuonna 1999 komission, neuvoston ja Kansainvälisen olympiakomitean onnistuneen yhteistyön tuloksena, on todettava, että jäsenvaltiot asettavat etusijalle hallitusten välisen yhteistyön (Maailman antidopingtoimisto, Euroopan neuvosto, Yhdistyneiden Kansakuntien koulutus-, tiede- ja kulttuurijärjestö UNESCO).

Komissio on myös tietoinen järjestöistä, jotka toimittavat kiellettyjä aineita urheilijoille. Se kehottaa jäsenvaltioita tarkastelemaan yhdessä komission kanssa mahdollisia toimenpiteitä tämän vitsauksen torjumiseksi. Komissio järjesti maaliskuussa 2002 yhdessä puheenjohtajavaltio Espanjan kanssa La Tojassa (Espanjassa) seminaarin, johon kokoontui urheiluministeriöiden sekä poliisi-, rajavartio- ja tullilaitoksen virkamiehiä. Seminaari oli ensimmäinen laatuaan. Siitä huolimatta, että useimmat jäsenvaltiot ovat ymmärtäneet ongelman tärkeyden, kokouksessa ei onnistuttu hyväksymään asiaa koskevia päätöslauselmia.